Cauza C‑451/16

MB

împotriva

Secretary of State for Work and Pensions

(cerere de decizie preliminară formulată de Supreme Court of the United Kingdom)

„Trimitere preliminară – Directiva 79/7/CEE – Egalitate de tratament între bărbați și femei în domeniul securității sociale – Sistem național de pensii de stat – Condiții necesare pentru recunoașterea schimbării de sex – Reglementare națională care condiționează această recunoaștere de anularea unei căsătorii anterioare schimbării de sex amintite – Refuz de a acorda o pensie de stat pentru limită de vârstă unei persoane care și‑a schimbat sexul începând de la vârsta de pensionare a persoanelor având sexul dobândit – Discriminare directă pe criterii de sex”

Sumar – Hotărârea Curții (Marea Cameră) din 26 iunie 2018

Politica socială – Egalitate de tratament între bărbați și femei în domeniul securității sociale – Directiva 79/7 – Legislație națională prin care se refuză o pensie pentru limită de vârstă în condițiile prevăzute pentru femei unei persoane care a trecut în mod legal de la sexul masculin la sexul feminin, din cauza existenței unei căsătorii anterioare acestei schimbări de sex – Persoană care se află într‑o situație comparabilă cu cea a unei persoane care și‑a păstrat sexul de la naștere și este căsătorită – Diferență de tratament – Inadmisibilitate

[Directiva 79/7 a Consiliului, art. 3 alin. (1) lit. (a), art. 4 alin. (1) și art. 7 alin. (1) lit. (a)]

Directiva 79/7/CEE a Consiliului din 19 decembrie 1978 privind aplicarea treptată a principiului egalității de tratament între bărbați și femei în domeniul securității sociale, în special articolul 4 alineatul (1) prima liniuță coroborat cu articolul 3 alineatul (1) litera (a) a treia liniuță și cu articolul 7 alineatul (1) litera (a) din aceasta, trebuie să fie interpretată în sensul că se opune unei reglementări naționale care impune unei persoane care și‑a schimbat sexul să îndeplinească nu numai criterii de ordin fizic, social și psihologic, ci și condiția de a nu fi căsătorită cu o persoană de același sex cu cel pe care aceasta l‑a dobândit în urma schimbării respective, pentru a putea solicita să beneficieze de o pensie de stat pentru limită de vârstă de la vârsta legală de pensionare a persoanelor având sexul dobândit respectiv.

Caracterul comparabil al situațiilor nu trebuie să fie apreciat în mod global și abstract, ci în mod specific și concret, în raport cu toate elementele care le caracterizează, în special în funcție de obiectul și de finalitatea reglementării naționale care instituie distincția în discuție, precum și, după caz, în funcție de principiile și de obiectivele domeniului din care face parte această reglementare națională (a se vedea în acest sens Hotărârea din 16 decembrie 2008, Arcelor Atlantique et Lorraine și alții, C‑127/07, EU:C:2008:728, punctele 25 și 26, Hotărârea din 16 iulie 2015, CHEZ Razpredelenie Bulgaria, C‑83/14, EU:C:2015:480, punctele 89 și 90, precum și Hotărârea din 9 martie 2017, Milkova, C‑406/15, EU:C:2017:198, punctele 56 și 57, precum și jurisprudența citată).

În speță, din indicațiile care figurează în decizia de trimitere reiese că reglementarea națională în discuție în litigiul principal are ca obiect acordarea pensiei de stat pentru limită de vârstă „de categoria A”, care poate fi cerută de persoanele care au împlinit vârsta legală de pensionare. Astfel, rezultă că sistemul legal de pensii de stat pentru limită de vârstă în discuție în litigiul principal protejează împotriva riscului de limită de vârstă conferind persoanei în cauză un drept individual la o pensie pentru limită de vârstă dobândit în funcție de contribuțiile pe care le‑a plătit în cursul carierei sale profesionale, indiferent de situația sa matrimonială.

În raport cu obiectul și cu condițiile de acordare a acestei pensii pentru limită de vârstă, astfel cum acestea au fost precizate la punctul anterior, situația unei persoane care și‑a schimbat sexul după ce s‑a căsătorit și cea a unei persoane care și‑a păstrat sexul de la naștere și care este căsătorită sunt, așadar, comparabile.

Prin urmare, trebuie să se constate că reglementarea națională în discuție în litigiul principal rezervă un tratament mai puțin favorabil bazat direct pe sex unei persoane care și‑a schimbat sexul după ce s‑a căsătorit decât unei persoane care și‑a păstrat sexul de la naștere și care este căsătorită, chiar dacă aceste persoane se află în situații comparabile.

(a se vedea punctele 42-44, 48 și 53 și dispozitivul)